b'\n_START_ARTICLE_\nComuna Gornet-Cricov, Prahova\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen zona central-estic\xc4\x83 a jude\xc8\x9bului, pe malul st\xc3\xa2ng al r\xc3\xa2ului Cricovul S\xc4\x83rat. Este traversat\xc4\x83 de \xc8\x99oseaua jude\xc8\x9bean\xc4\x83 DJ102C, care o leag\xc4\x83 spre sud de Iord\xc4\x83cheanu, Urla\xc8\x9bi \xc8\x99i Albe\xc8\x99ti-Paleologu (unde se termin\xc4\x83 \xc3\xaen DN1B), \xc8\x99i spre nord de Apostolache, S\xc3\xa2ngeru \xc8\x99i mai departe \xc3\xaen jude\xc8\x9bul Buz\xc4\x83u de Cisl\xc4\x83u (unde se termin\xc4\x83 \xc3\xaen DN10). Din acest drum, la Priseaca se ramific\xc4\x83 \xc8\x99oseaua jude\xc8\x9bean\xc4\x83 DJ102R, care duce spre est la T\xc4\x83taru, C\xc4\x83lug\xc4\x83reni \xc8\x99i Gura Vadului.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Gornet-Cricov se ridic\xc4\x83 la 2.318 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.695\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,02%). Pentru 2,98% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (91,67%), cu o minoritate de penticostali (4,53%). Pentru 2,98% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Cricovul \xc8\x99i era format\xc4\x83 din satele \xc8\x9a\xc4\x83rcule\xc8\x99ti, Gornet, Co\xc8\x99\xc4\x83rele \xc8\x99i Valea Boului. Ea avea 1943 de locuitori, o \xc8\x99coal\xc4\x83 frecventat\xc4\x83 de 120 de elevi (din care 4 fete) \xc8\x99i 4 biserici. \xc3\x8en perioada interbelic\xc4\x83, comuna Iord\xc4\x83cheanu (cu satele Iord\xc4\x83cheanu, Plavia \xc8\x99i Moce\xc8\x99ti) a fost desfiin\xc8\x9bat\xc4\x83 \xc8\x99i inclus\xc4\x83 temporar \xc3\xaen comuna Gornet-Cricov, iar satul Valea Boului a trecut la comuna Apostolache. \xc3\x8en 1936, comuna Iord\xc4\x83cheanu a fost re\xc3\xaenfiin\xc8\x9bat\xc4\x83._NEWLINE_\xc3\x8en 1950, comuna a fost arondat\xc4\x83 raionului Urla\xc8\x9bi din regiunea Prahova, apoi raionului Mizil din regiunea Ploie\xc8\x99ti. \xc3\x8en 1968, jude\xc8\x9bul Prahova s-a re\xc3\xaenfiin\xc8\x9bat, iar comuna Gornet-Cricov a preluat \xc8\x99i satul Dobrota de la comuna desfiin\xc8\x9bat\xc4\x83 Udre\xc8\x99ti.'